ចៅក្រម​បញ្ជាឲ្យ​អតីត​នាយក​រដ្ឋមន្រ្តី​ម៉ាឡេស៊ី​សង​ពន្ធ​ដែល​មិនទាន់​បង់​ចំនួន​​៣៩៧​លាន​ដុល្លារ
អតីត​នាយក​រដ្ឋមន្រ្តី​បាន​បដិសេធ​ថា លោកពុំ​បាន​ធ្វើ​អ្វីខុស​ទេ។​
តុលាការជាន់ខ្ពស់ម៉ាឡេស៊ីបានបញ្ជាឲ្យលោក Najib Razak អតីតនាយករដ្ឋមន្ត្រីម៉ាឡេស៊ីកាលពីថ្ងៃពុធបង់ប្រាក់ពន្ធចំនួន៣៩៧លានដុល្លារដែលមិនទាន់សង ខណៈ ដែលលោកនៅកាន់ដំណែង។ នេះតាមសេចក្តីរាយការណ៍របស់កាសែត Online Bernama។ ដោយយោងដល់ប្រាក់ពន្ធដារដែលមិនទាន់បង់ដ៏សន្ធឹកសន្ធាប់ដោយលោក Najib នៅរវាងឆ្នាំ២០១១និងឆ្នាំ២០១៧ លោក Ahmad Bache ចៅក្រមតុលាការជាន់ខ្ពស់ បាននិយាយថា អតីតនាយករដ្ឋមន្រ្តីមិនអាចរួចខ្លួនពីការបង់ពន្ធនេះទេ។ ពួកអាជ្ញាធរពន្ធដារបានដាក់ពាក្យប្តឹងកាលពីខែមិថុនាឆ្នាំទៅ។ លោក Najib បានប្រឈមការចោទប្រកាន់ចំនួន៤២ពីការរំលោភសេចក្តីទុកចិត្ត ការពុករលួយ ការប្រើអំណាចហួស និងការលាងលុយកខ្វក់នៅក្នុងការទាក់ទិនទៅ នឹងរឿងអាស្រូវគម្រោងអភិវឌ្ឍ Berhad ម៉ាឡេស៊ី១ ដែលមានដែលមានទឹកប្រាក់រាប់ពាន់លានដុល្លារឬ1MDB។ អាជ្ញាធរម៉ាឡេស៊ីនិយាយថា ប្រាក់ប្រហែល៤ពាន់៥រយលានដុល្លារបានត្រូវគេលួចពីគម្រោង 1MDB ដែលជាមូលនិធិរដ្ឋដែលលោក Najib បានបង្កើតនៅចន្លោះឆ្នាំ២០០៩និង២០១៥។ ពួកអាជ្ញាធរនិយាយថា ប្រាក់ជាង១ពាន់លានដុល្លារបានហូរចូលក្នុងខ្ទង់គណនីរបស់លោក Najib។ អតីតនាយករដ្ឋមន្រ្តីបានបដិសេធថា លោកពុំបានធ្វើអ្វីខុសទេ។ ចៅក្រមតុលាការកំពូលក្រុងគូឡាឡាំពួបានកំណត់ថ្ងៃទី២៨ ខែកក្កដានេះចេញសាលក្រមរបស់លោកសម្រាប់លោក Najib នៅក្នុងការកាត់ទោសរឿងអាស្រូវគម្រោង 1MDB ចំនួន១៤ខែ។ ប្រសិនបើកាត់ឲ្យជាប់ទោស លោកប្រឈមការជាប់គុកជាច្រើនឆ្នាំ។ លោក Najib និងគណបក្សរបស់លោកគឺ គណបក្សអង្គការជាតិសហភាពម៉ាឡេឬ (UMNO) បានត្រូវបណ្តេញចេញពីអំណាចនៅក្នុងការបោះឆ្នោតសាកលមួយនៅឆ្នាំ២០១៨ នៅពេលដែលមានរឿងអាស្រូវអំពីគម្រោង 1MDB ដែលបានបញ្ចប់ការត្រួតត្រារដ្ឋាភិបាលរយៈពេល៦ទសវត្សរ៍របស់គណបក្ស UMNO។ ទោះជាយ៉ាងណាក៏ដោយ ២ឆ្នាំបន្ទាប់ពីការបោះឆ្នោតជាប្រវត្តិសាស្រ្ត គណបក្សនោះបានកាន់អំណាចឡើងវិញនៅក្នុងខែមីនា នៅពេលដែលលោក Muhyiddin Yassin ដែលគាំទ្រដោយគណបក្ស UMNO បានក្លាយជានាយករដ្ឋមន្រ្តី៕